Diederich Georg Babst

Diederich Georg Babst (* 24. Juli 1741 in Swerin; † 21. April 1800) weer en plattdüütschen Schriever.

Babst weer op de Doomschool in Swerin un denn op’t Gymnasium in Lübeck, denn vun wegen den Sövenjohrigen Krieg müss siene Familie ut Swerin rut. He hett Juristeree in Rostock studeert un as Prokerator un Notar an Gericht arbeidt. Sien eerst plattdüütsch Wark weer De Rekrut, de 1788 anonym rutkeem un in den en Suldot in Brefen an siene Greth den Intog vun Hertog Friedrich Franz I. vun Meckelborg in Rostock schillert. Sien gröttst Wark weer dat Book Allerhant snaksche Saken tum Tietverdriew, in dat he dat Leven in de Stadt Rostock in 86 Riemels beschrieven dee. Anners as bi Jan Hinrich Voß, mit den tohoop he to de eersten höör, de wedder Plattdüütsch in de Literatur bruukt hebbt, is sien Wark noch veel duller vun de Spraak vun dat eenfache Volk präägt.

1812 hett sien Söhn 46 Riemels vun sien Vader mit en plattdüütsch Ingang vun em sülvst nee rutgeven un dat Book Uhterlesene Pladdütsche Gedichte nöömt. De Utgaav vun Stiller 1843 bringt 56 vun siene Riemels.

1820 hett Goethe em sogor enen groten „Natur- und Nationaldichter“ nöömt. Nich blots as Dichter warrt he good ansehn, dat is ok sien Verdeenst, Kunn vun dat Leven un Fiern in de ole Rostocker Tiet to geven, de ans al lang vergeten wesen weer.

 Warken 

 Allerhant snaksche Saken tum Tietverdriew. Müller, Rostock 1788/90
 Uhterlesene Pladdütsche Gedichte. Müller, Rostock 1812
 Allerhant snaksche Saken tum Tietverdriew. Stiller, Rostock 1843
 De Intog, den unser Herr Herzog Friederich Franz mit sine lewe Fru Gemahlin Louise to Rostock gehollen, in dree Schriewels von ehnem Recruten an sine Greth up den Lande. Müller, Rostock 1788

as Jurist op Hoochdüütsch rutgeven:

 Repertorium des grundgesetzlichen neuen Rostockschen Erb-Vertrages

 Kiek ook bi 

 List vun plattdüütschen Schrievers

Babst, Diederich Georg
Babst, Diederich Georg
Babst, Diederich Georg
Babst, Diederich Georg
Kategorie:Boren 1741
Kategorie:Storven 1800